Minderjariges vasgetrek vir Springs-hoofseun se moordAbram Sibeko. Foto: Via Facebook. Ses verdagtes, van wie vier minderjariges, is in hegtenis geneem in verband met die moord op die gr. 11-leerder van Springs aan die Oos-Rand wat volgende jaar hoofseun sou wees. Maroela Media het vroeër berig Abram Sibeko (17), wat in Julie vanjaar verkies en ingesweer is as president van Veritas College se leerderraad vir 2017, se liggaam is twee weke gelede naby die skool gevind nadat hy die vorige dag, 29 September, nie ná krieketoefening by sy pa se huis in Dunnottar in Nigel opgedaag het nie. Hy het glo dié dag van openbare vervoer gebruik gemaak om van die skool na sy pa se huis te pendel. Die gebied waar die tiener se liggaam gevind is. Foto: Google Maps Sy liggaam is op 30 September omstreeks 07:00 deur ŉ gemeenskapslid naby die treinspoor op die hoek van Davisrylaan en Rogersstraat in Selectionpark, wes van die skool, naby die sportveld, gevind. Hy het sy skoolklere aangehad en is in die bors gesteek met ŉ skerp voorwerp. Sy krieketsak en selfoon was vermis. Kapt. Johannes Ramphora, woordvoerder van die Springs-polisie, het Vrydag aan Maroela Media gesê die inhegtenisneming van ses verdagtes volg ná ŉ gesamentlike poging deur die Ekurhuleni-Oos-streek se trio-taakspan en misdaadvoorkomingseenheid. “ŉ Spesiale operasie is Woensdagaand in KwaThema uitgevoer waartydens vier minderjariges, tussen 16 en 17 jaar oud, in hegtenis geneem is in verband met die leerder se moord,” het Ramphora gesê. Ramphora het gesê die vier se inhegtenisneming het Donderdag gelei tot die inhegtenisneming van twee 18-jarige jong mans. “Die groep het die oorledene na bewering die middag genader terwyl hy op pad huis toe was. Hulle het op sy krieketsak en selfoon aangedring, waarna een van die verdagtes hom glo met ŉ mes gesteek het toe hy geweier het om sy besittings te oorhandig. Hulle het daarna weggehardloop.” Ramphora het gesê die minderjariges was glo in April vanjaar vir die laaste keer in die skool naby die omgewing waar hulle in hegtenis geneem is. Die ses sal na verwagting Maandag in die Springs-landdroshof verskyn.